**Armand Uolevi Lohikoski** (alk. **Pernu**) (3. tammikuuta 1912 Astoria, Oregon, Yhdysvallat – 20. maaliskuuta 2005 Helsinki) oli suomalainen ohjaaja ja käsi­kirjoittaja. Hänet muistetaan erityisesti *Pekka ja Pätkä* -elo­kuvien ohjaajana. Koulutukseltaan Lohi­koski oli filosofian maisteri.

Varhaiselämä
------------

Armand Uolevi Lohi­koski (alkujaan Pernu) syntyi Yhdys­valloissa Oregonin osa­valtiossa. Hänen vanhempansa olivat amerikan­suomalaisia. Suomessa Lohi­koski kirjoitti yli­oppilaaksi vuonna 1931 ja suoritti filosofian maisterin tutkinnon Helsingin yliopistossa vuonna 1936.

Ura
---

Armand Lohi­koski oli elämänsä aikana monessa mukana. Nuorena yli­oppilaana hän toimi aktiivisesti Ylioppilasteatterissa, Yli­oppilaiden Raittius­yhdistyksessä, Yli­oppilas­kunnan Laulajissa ja Suomi-Amerikka -yhdistyksessä. *lähde?*

Ennen siirtymistään elo­kuva­ohjaajaksi hän teki moni­puolisen uran media-alan eri osa-alueilla. Hän työskenteli muun muassa pila­kuva­piirtäjänä, Yleisradion osasto­päällikkönä, toimittajana, radio-ohjaajana ja -juontajana, lehti­kustantajana, Fennada-Filmin mainos­päällikkönä, Metro-Goldwyn-Mayer Filmsin Helsingin toimiston konttori­päällikkönä ja toimitus­johtajana, sekä Suomen Filmi­teollisuuden lyhyt­elo­kuva­osaston päällikkönä ja ohjaajana. Lohi­koski perusti Töölön ja Käpylän ilmais­jakelu­lehdet. *lähde?*

Hän ideoi ja käynnisti Yleis­radiossa osasto­päällikkönä toimiessaan hyvin suosituksi tulleen *Herra X*-tieto­kilpailun, jonka ensimmäinen lähetys lähetettiin 11. joulu­kuuta vuonna 1941. Suomen ensimmäisenä radio­tieto­kilpailuna *Herra X* käynnisti kokonaan uuden viihteen lajin, tieto­kilpailut, jotka levisivät myöhemmin radiosta myös televisioon. *lähde?*

Armand Lohi­koski ohjasi uransa aikana Suomen Filmi­teollisuuden palveluksessa yhteensä 18 pitkää elo­kuvaa. Näiden lisäksi Lohi­koski ohjasi useita lyhyt­elo­kuvia ja mainoksia. Lohi­kosken ensimmäinen pitkä elo­kuva oli vuonna 1953 valmistunut Reino Helismaan käsi­kirjoittamassa ja Anneli Saulin ja Lohi­kosken tulevan kolmannen vaimon Tuija Halosen näyttelemässä tukkilais­komediassa *Me tulemme taas*. Tätä seurasivat useat *Pekka Puu­pää* -elo­kuvat ja seitsemän muuta elo­kuvaa. *lähde?*

Lohi­koski kirjoitti mielen­kiintoisen matka­kertomuksen Yli­oppilas­kunnan Laulajien toisen maailman­sodan jälkeisestä Yhdys­valtain-matkasta *Dollari on lujassa* vuonna 1946, oma­elämä­kerrallisen teoksen *Mies Puu­pää-filmien takaa* 1993 ja omakustanteena miete­lause­kokoelman *Sattuvasti Sanottua* vuonna 2002. *lähde?*

Lohi­koski perusti Lasse Saxelinin kanssa lyhyt­ikäisen elo­kuva­toimiston Star Films Oy:n, joka toi maahan kymmen­kunta elokuvaa Länsi-Saksasta.

Yksityiselämä
-------------

Lohi­kosken ensimmäinen vaimo oli Maj Lis Parmanen ja toinen Annele Pilviö. Vuonna 1964 Lohi­koski avioitui näyttelijä Tuija Halosen kanssa.

Lohi­koski kuoli Helsingissä 20. maalis­kuuta 2005 93-vuotiaana.

Filmografia
-----------

Ohjaukset

* *Me tulemme taas* (1953)
* *Pekka Puupää kesälaitumilla* (1953)
* *Hei, rillumarei!* (1954)
* *Minä soitan sinulle illalla* (1954)
* *Pekka ja Pätkä lumimiehen jäljillä* (1954) 1, 2
* *Kunnian kukko* (1955)
* *Pekka ja Pätkä puistotäteinä* (1955)
* *Kiinni on ja pysyy eli Pekan ja Pätkän uusia seikkailuja* (1955)
* *Pekka ja Pätkä pahassa pulassa* (1955) 2
* *Risti ja liekki* (1957)
* *Pekka ja Pätkä ketjukolarissa* (1957) 1, 2
* *Pekka ja Pätkä salapoliiseina* (1957) 1
* *Pekka ja Pätkä sammakkomiehinä* (1957) 1
* *Kahden ladun poikki* (1958)
* *Pekka ja Pätkä Suezilla* (1958) 1, 2
* *Pekka ja Pätkä miljonääreinä* (1958) 1
* *Pekka ja Pätkä mestarimaalareina* (1959) 1
* *Kohtalo tekee siirron* (1959) 1
* *Taape tähtenä* (1962) 1

1 Myös käsi­kirjoittajana, 2 näyttelijänä.

Näyttelijänä
* *Ryhmy ja Romppainen* – ovi­mies (1941)
* *Synnin puumerkki* – tehtaan­johtaja (1942)
* *Tyttö astuu elämään* – everstin apulainen (1943)
* *Varjoja Kannaksella* – tulli­virkailija (1943)
* *Tähtireportterit tulevat* – rosvo (1945)

Lähteet
-------

* Kinnunen, Helena: Ohjaaja Armand Lohi­koski kuollut (Maksullinen artikkeli.) *Helsingin Sanomat*.  21.3.2005. Helsinki:  Sanoma Media Finland Oy.
* Sedergren, Jari: / Lohikoski, Armand (1912–2005). *Kansallisbiografia-verkkojulkaisu*.  22.10.2018. Helsinki:  Suomalaisen Kirjallisuuden Seura.

### Viitteet

1. 1 2 3 4  Armand Lohikoski Elonetissä. . Viitattu 30.9.2021.
2. ↑  Pekka ja Pätkä mestarimaalareina Elonet. . (Taustaa.) Viitattu 16.6.2014.

Aiheesta muualla
----------------

* Kuvia tai muita tiedostoja aiheesta **Armand Lohikoski** Wikimedia Commonsissa

* Armand Lohi­koski *Yle*.  Arkistoitu 26.12.2007.
* Armand Lohi­koski (muisto­kirjoitus) Kansallinen audio­visuaalinen arkisto.  Arkistoitu 5.12.2013.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| * n
* k
* m
Armand Lohikoski |
| --- |
|  |
| Pitkät elokuvat (ohjaus) | 

|  |  |
| --- | --- |
| 1950-luku | 
* Me tulemme taas (1953)
* Pekka Puupää kesälaitumilla (1953)
* Hei, rillumarei! (1954)
* Minä soitan sinulle illalla (1954)
* Pekka ja Pätkä lumimiehen jäljillä (1954)
* Pekka ja Pätkä puistotäteinä (1955)
* Kiinni on ja pysyy (1955)
* Pekka ja Pätkä pahassa pulassa (1955)
* Risti ja liekki (1957)
* Pekka ja Pätkä ketjukolarissa (1957)
* Pekka ja Pätkä salapoliiseina (1957)
* Pekka ja Pätkä sammakkomiehinä (1957)
* Kahden ladun poikki (1958)
* Pekka ja Pätkä Suezilla (1958)
* Pekka ja Pätkä miljonääreinä (1958)
* Pekka ja Pätkä mestarimaalareina (1959)
* Kohtalo tekee siirron (1959)

 |
|  |
| 1960-luku | 
* Taape tähtenä (1962)

 |

 |

 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Henkilöt | 
* Elonet
* Kansallisbiografia
* Biografiasampo

 |

 |